Dintlhakgolo ka Nicaragua | Dinaga le Batho
Letsha la Nicaragua le tsebja kudu ka sehlakahlaka sa Ometepe, e lego naga e botse yeo e nago le dithabamollo tše pedi tše dikgolo tšeo di kopanywago ke isthmus e lego naga e tshesane yeo e kopanyago dinaga tše pedi tše dikgolo
GANTŠI batho ba bitša Nicaragua gore ke naga ya matsha le dithabamollo. Naga ye e ikgantšha ka go ba le letsha le legolo kudu kua Amerika Bogare, e lego Letsha la Nicaragua. Batho ba naga yeo ba le bitša Cocibolca, yeo e rago gore “Lewatle le le Bose.” Letsha le le na le dihlakahlaka tše dintši gomme ke lona feela leo le nago le meetse ao a se nago letswai ao a nago le diphedi tša ka lewatleng tše bjalo ka dišaka, swordfish le hlapi yeo e bitšwago tarpon.
Sacuanjoche (frangipani) ke letšoba la naga ya Nicaragua
Le gona Nicaragua e na le tikologo yeo e ikarotšego kudu ya Amerika Bogare, yeo e bitšwago Lebopo la Mosquito. Ye ke tikologo ya bophara bja dikhilomithara tše 65, yeo karolo ya yona e kgolo e phatšago kgauswi le lebopo la ka bohlabela le go tshelela ka Honduras yeo e lego kgauswi. Mamiskito ke sehlopha se sengwe sa batho ba naga ya Nicaragua bao setlogo sa bona se thomilego pele Mayuropa a etla lekgolong la bo-16 la nywaga.
Mamiskito ke batho bao ba nago le ditswalano tša kgauswi kudu le metlwae ya moswananoši. Ka mohlala, leleme la Miskito ga le na mantšu a bjalo ka “Morena” goba “Mohumagatšana.” Dinagamagaeng, bana ba bitša batho ba bagolo gore ke “Malome” goba “Mmane,” go sa šetšwe gore ba a tswalana goba go se bjalo. Motlwae wa kgale wa Mamiskito ke wa gore mosadi a dumediše bagwera ba gagwe ba kgauswi goba ba leloko ka go kgomana le bona ka marama. Ke moka mosadi yo a thomilego tumedišo o goga moya ka nko.
Batho ba setlogo
Dipuku tšeo di bolelago ka Beibele di gatišwa ke Dihlatse tša Jehofa ka Semayangna le Semiskito
Badudi: 6 176 000
Leleme la semmušo: Sepaniši. Lega go le bjalo, ditikologong tšeo di ipušago maleme a bjalo ka Semiskito, Semayangna, Serama, Seisemane sa se-Creole a tšewa a lekana
Boemo bja leratadima: Gantši go a fiša e bile go na le dipula, eupša go fodile dithabeng
Naga: Mabopo le dithaba
Araba mafoko a latelago mabapi le Nicaragua ka therešo goba maaka:
Naga ye e theetšwe ka Nicarao e lego moetapele wa batho ba setlogo nywagakgolong e fetilego.
Nicaragua ke naga e nnoši ya Latin Amerika yeo e ilego ya ba koloni ya Sepania le Brithani.
Nywagakgolong e fetilego, metse yeo e lego kgauswi le lebopo la Letsha la Nicaragua e be e hlaselwa ke mahodu a go hlasela dikepe a tšwago dihlakahlakeng tša Caribbean.
Nicaragua ke naga yeo e nago le badudi ba bantši kua Amerika Bogare.
Dikarabo: Ka moka ke therešo.
mailto:?body=Go Etela Nicaragua%0a%0ahttps%3A%2F%2Fwww.jw.org%2Ffinder%3Fdocid%3D102015328%26wtlocale%3DSE%26srcid=share⊂ject=Go Etela Nicaragua